KIRJALLINEN KYSYMYS E-3930/00

esittäjä(t): Joaquim Miranda (GUE/NGL) ja Ilda Figueiredo (GUE/NGL) komissiolle

(13. joulukuuta 2000)

Aihe: Euroopan laivanrakennusteollisuuden puolustaminen

Euroopan unionin laivanrakennusteollisuuden ongelmat tunnetaan hyvin varsinkin Portugalissa. Tästä tilanteesta huolimatta CP-ryhmittymään kuuluva portugalilainen yritys Soflusa, joka vastaa Lissabonin ja Barreiron välisestä jokiliikenteestä, päätti hankkia eräältä australialaiselta yritykseltä (Austral Ships) kahdeksan uutta katamaraania. Alukset maksoivat yhteensä noin 10 miljardia escudoa, josta summasta 60 prosenttia rahoitettiin yhteisön varoista.

Kansainväliseen tarjouskilpailuun jätetty paras tarjous tuli portugalilaiselta Estaleiros Navais do Mondego -nimiseltä yritykseltä, jolle myös ilmoitettiin asiasta. Soflusa päätti kuitenkin olla huomioonottamatta kyseistä tarjousta.

1. Miten komissio suhtautuu tähän portugalilaisen Soflusa-yrityksen päätökseen, jossa se suosi australialaista telakkaa, vaikka valinta oli ristiriidassa kansainvälisen tarjouskilpailun tulosten kanssa?

2. Miten komissio on aikonut puolustaa eurooppalaisten telakoiden, mukaan lukien portugalilaisten telakoiden etuja muissa tämänkaltaisissa tilanteissa?

Frederik Bolkesteinin komission puolesta antama vastaus

(1. maaliskuuta 2001)

Komissio ei voi ottaa kantaa arvoisien parlamentin jäsenten esiin tuomien asioiden perusteella siihen, ovatko portugalilaisen Soflusa-yrityksen hankintasopimuksen teko-menettelyt olleet perusteltuja sen hankkiessa katamaraani-tyyppisiä aluksia australialaiselta yritykseltä (Austal Ships).

Yhteisön lainsäädännössä on julkisista hankinnoista annettuja direktiivejä, joita sovelletaan yhteisön kynnysarvon ylittäviin hankintoihin(1), silloin kun hankintayksikön voidaan katsoa olevan direktiivin tarkoittama hankintaviranomainen. Siten valtiollisia hankintaviranomaisia ovat alueelliset yhteisöt ja julkisoikeudelliset laitokset, jotka on määritelty mainituissa direktiiveissä.

Ei ole estettä sille, etteikö hankintaviranomainen voisi myöntää kolmannen maan taloudellisille toimijoille pääsyä julkisten hankintojen markkinoille samoin ehdoin kuin yhteisön taloudellisille toimijoillekin.

Jos olisikin niin, että parlamentin jäsenten esiin tuomassa tapauksessa sopimuksen arvo ylittäisi julkisia hankintoja koskevien direktiivien soveltamiselle asetetun kynnysarvon, Soflusa-yrityksen luonteesta ei ole kuitenkaan toimitettu sellaista tietoa, jonka perusteella voitaisiin määritellä, voidaanko sen katsoa olevan hankintaviranomainen ja voidaanko siltä vaatia näiden direktiivien soveltamista vai ei. Joka tapauksessa, vaikka mainittuja direktiivejä kyseisessä tapauksessa sovellettaisiin, täydellisen asiakirja-aineiston puuttuessa on mahdotonta lausua mielipidettä siitä, ovatko sopimuksen tekomenettelyt olleet moitteettomat.

Komissio on täysin tietoinen siitä, että maailman laivanrakennusteollisuuden tilanne on kriittinen, mikä johtuu pääasiassa Etelä-Korean harjoittamasta epäasianmukaisesta liiketoimintatavasta ja sen mahdollisesta vaikutuksesta yhteisön laivatelakoihin.

Komissio toteaa 15. marraskuuta 2000 antamassaan kertomuksessa(2), että laivanrakennusteollisuudelle myönnettävän tuen uusien sääntöjen vahvistamisesta 29. kesäkuuta 1998 annetun neuvoston asetuksen (EY) N:o 1540/98(3) mukainen toimintatuki ei ole tuonut ratkaisua Etelä-Korean harjoittamaan liiketoimintatapaan. Komissio aikoo joka tapauksessa mahdollisimman pian säännösten mukaisesti tutkia mahdollisuuksia toimenpiteiden esittämiseksi Korean aiheuttaman ongelman korjaamista varten.

Komissio vakuutti uudestaan 29. marraskuuta 2000 pidetyssä kokouksessa, että se vastustaa toimintatuen kaikentyyppistä pidentämistä. Komissio ilmoitti myös, että jos se ei saavuta kaupan esteitä koskevan asetuksen mukaisen menettelyn puitteissa yhteisöä tyydyttävää tulosta neuvotteluissaan Korean kanssa, se raportoi asiasta neuvostolle 1. toukokuuta 2001 mennessä ja ehdottaa, että asia otetaan käsiteltäväksi maailman kauppajärjestössä (WTO), jotta voidaan hakea korjausta Etelä-Korean epäasianmukaiseen toimintatapaan. Tämän lisäksi komissio ehdottaan samanaikaisesti otettavaksi käyttöön väliaikaisen tuki järjestelmän Korean epäasianmukaisen menettelyn torjumiseksi, kunnes WTO:ssa käynnissä oleva menettely saadaan päätökseen.

Komissio ilmoitti myös halukkuudestaan hyväksyä T&K-toiminnalle myönnettävien valtiontukien laajemman käytön laivanrakennusalalla ja muistutti, että tämäntyyppistä rahoitusta on saatavilla myös yhteisön tutkimuksen puiteohjelman yhteydessä. Lisäksi yhteisön laivatelakat voivat edelleen käyttää hyväkseen muitakin tukimuotoja, joita ovat esim. innovaatioihin tarkoitettu investointituki, alueellinen investointituki olemassa olevien telakoiden uudenaikaistamiseksi sekä rakenneuudistustuki ja sulkemistuki, joita tarvitaan rakenteelliseen sopeutumiseen ja uusiin toimintoihin mukauttamiseen.

Nämä näkökannat on esitetty teollisuusneuvoston 5. joulukuuta 2000 pidetyssä kokouksessa, joka suhtautui myönteisesti siihen, että komissio on määrätietoisesti ryhtynyt käsittelemään Korean tasavallan harjoittaman epärehellisen kilpailun aiheuttamaan vastaan ja neuvosto panee merkille komission tätä asiaa koskevat ehdotukset.

Portugalin Lisboa e Vale do Tejo -aluetta koskevan toimintaohjelman III kohdan toimenpide 3.17 sisältää Tagen jokiliikenteen parantamiseen tähtääviä hankkeita Lissabonin kohdalla. Kyseisiä hankkeita ei ole kuitenkaan vielä toimitettu komissiolle hyväksyttäviksi. Sen vuoksi komissio ei voi vielä vahvistaa tai kumota parlamentin jäsenten mainitsemaa jopa 60 prosentin suuruista yhteisön rahoitusosuutta. Voidaan kuitenkin todeta, että toimen keskimääräinen rahoitusosuus on ainoastaan 48,8 prosenttia ja kun otetaan huomioon, että on oletettavasti kyseessä tuottoisa hanke, niin siinä tapauksessa hankkeeseen sovellettava prosenttiosuus ei voi missään tapauksessa olla yli 50:tä.

(1) Direktiivi, jota tarvittaessa sovelletaan kyseiseen sopimukseen on neuvoston direktiivi 93/36/ETY, annettu 14 päivänä kesäkuuta 1993, julkisia tavaranhankintoja koskevien sopimustentekomenettelyjen yhteensovittamisesta (EYVL L 199, 9.8.1993), sellaisena kuin se on muutettuna Euroopan parlamentin ja neuvoston direktiivillä 97/52/EY, annettu 13 päivänä lokakuuta 1997, julkisia palveluhankintoja, julkisia tavaranhankintoja ja julkisia rakennusurakoita koskevien sopimusten tekomenettelyjen yhteensovittamisesta annettujen direktiivien 92/50/ETY, 93/36/ETY ja 93/37/ETY muuttamisesta (EYVL L 328, 28.11.1997).

(2) KOM(2000) 730 lopullinen.

(3) EYVL L 202, 18.7.1998.